Afrika malgranda orelstrigo

La Afrika malgranda orelstrigo (Otus senegalensis) estas malgranda strigo endemia de subsahara Afriko. Ĝi havas distingan alvokon "prrrp" kiun elsendas ĉiun kvinan sekundon. La plumaro de la Afrika malgranda orelstrigo, helgriza al grizbruna kun nigrecaj strioj, simila al seka kaj ruĝa arboŝelo, permesas ĝin kamufli en sia ĉirkaŭo.

Taksonomio
William Swainson kiel unua priskribis la specion en 1837 el specimeno kolektita en Senegalo, kaj dekomence asignis ĝin al la nun malaperinta genro Scops. Hodiaŭ la specio estas asignita al la genro Otus.

Nuntempe estas janaj tri agnoskitaj subspecioj:

O. s. senegalensis: Disvastiĝinta en sub-Sahara Afriko
O. s. nivosus: Trovebla en sudorienta Kenjo el malsupra rivero Tana ĝis la montetoj Lali 
O. s. feae: Endemia de la insulo Anobono en la Gvinea Golfo (konsiderita de Birdlife International kiel aparta specio, nome Anobona orelstrigo)

La afrika orelstrigo antaŭe estis konsiderata kiel la afrika subspecio de la eŭropa Malgranda orelstrigo. Ĝi estis grupigita kun la Araba orelstrigo, la Sokotra orelstrigo, kaj la Anobona orelstrigo en O. senegalensis; tamen, ĉi tiuj specioj nun estas konsiderataj apartaj.

Aspekto
La afrika orelstrigo estas malgranda strigo, 17 cm longa. Ĝi estas tipe grizbruna, kvankam foje pale ruĝbruna aŭ pli bruna, kaj estas kamufle markata per strioj kaj makuloj. Ĝia griza vizaĝdisko havas mallarĝan nigran randon, kaj ĝiaj okuloj estas flavaj. Ĝi havas oreltufojn, kiuj ĝenerale estas tenataj malaltigitaj krom se la birdo estas ĝenata. La afrikaorelstrigo estas ĉirkaŭ 15–17 cm longa kun enverguro de 45 cm.

Voĉo
La afrika orelstrigo eligas monotonan tremantan distingan "prrrp" je kvinsekundaj intervaloj.

Simila specio
La migranta eŭrazia malgranda orelstrigo estas tre simila al la afrika malgranda orelstrigo; kvankam ĝi estas tipe iomete pli granda, ĝi eble ne estas distingebla en naturo.

Teritorio kaj habitato
La afrika malgranda orelstrigo estas endemia de subsahara Afriko. Ĝi varias de marnivelo ĝis 2 000 m en alteco, kaj troviĝas en arbarkovritaj vivejoj kaj arbarlimoj, inkluzive de ĝardenoj kaj mangrovoj.

Kutimaro
La afrika malgranda orelstrigo estas strikte noktula. Dumtage, ĝi ripozas proksime al la arbotrunko. Kiam ĝi ripozas en taglumo, ĉi tiu specio fermas siajn okulojn kaj etendas siajn oreltufojn por doni la impreson de arbobranĉo, kio faciligas ĝian preterrigardon. Paroj foje ripozas kune. La afrika orelstrigo ne estas tiel teritoriema kiel la eŭrazia orelstrigo kaj nestas en lozaj grupoj, kun la nestejoj relative proksimaj unu al la alia.

La masklo kaj ino povas dueti, kriante la tutan nokton kaj antaŭ kaj post forlaso de la ripozejo. La afrika malgranda orelstrigo demetas kvar ĝis ses ovojn rekte sur la plankon de arba kavaĵo, kaj la demetado okazas dum aprilo kaj junio. La kovado daŭras ĉirkaŭ 27 tagojn, dum kiuj la ino kovas la ovojn kaj estas nutrata de la masklo. Post kiam okazas eloviĝo, la idoj estas nutrataj de la ino per manĝaĵo alportita de la masklo. La idoj elnestiĝas post 30 tagoj.

La predo de la afrika malgranda orelstrigo estas ĉefe insektoj kiel akridoj, skaraboj, griloj, tineoj ktp., sed ankaŭ araneoj, skorpioj kaj malgrandaj vertebruloj. Ili normale ĉasas per skanado aŭ aŭskultado de ripozejo kaj plonĝado malsupren por kapti predon sur la tero, sed ankaŭ akcipitras flugantajn insektojn.

Referencoj

 Eksteraj ligiloj 

 African Scops-Owl (Otus senegalensis) Filmetoj kaj fotoj ĉe Internet Bird Collection
 Afrika malgranda orelstrigo - Speciteksto en The Atlas of Southern African Birds.

Kategorio:Internacia Ruĝa Listo de Endanĝeritaj Specioj
Kategorio:Otus
Kategorio:Afrotropisa faŭno
Kategorio:Birdoj de Afriko
Kategorio:Strigoformaj